AARHUS: Ikke alene får Aarhus en letbane, når efteråret rammer byen.

Byen får også en helt ny buslinje.

Den hedder linje 22, den åbner 26. november og den har potentialet til at blive meget populær i Åby.

Sidst Aarhus Kommune og Midttrafik ændrede bussernes rutenet for seks år siden, mistede Åby linje 5. Og så var gode råd dyre, for nu måtte ældre uden bil ringe efter en taxa, hvis de ville op til Åbyhøj Torv, hvor der er både læger, tandlæge, posthus, bank og Kvickly-varehus.

Også City Vest lå pludselig uden for rækkevidde.

Med den nye linje 22 er der igen bus til Åbyhøj Torv og City Vest.

Gruppeleder Ole Sørensen, Midttrafik, tror på, at linje 22 flere steder vil løse nogle af de problemer, der er opstået for især gangbesværede.

Ruten begynder og slutter på rutebilstationen og bevæger sig ad ny Munkegade gennem Christiansbjerg og til Hasle.

Derfra ned til Bispehaven og over til Toveshøj og Gellerupparken. Bussen kører ud på Silkeborgvej ved City Vest. Derfra til Viby Ringvej, Søren Frichs Vej og gennem Åby op til Silkeborgvej ad Christian Winthers Vej og i god tid inden Åbyhøj Torv.

Videre går det ad Vestre Ringgade til Langenæs og tilbage til rutebilstationen ad Frederiks Allé.